b'\n_START_ARTICLE_\nVuonoksen kaivos\n_START_PARAGRAPH_\nVuonoksen kaivos sijaitsee Outokummussa Pohjois-Karjalassa. Maanalaisesta kaivoksesta louhittiin p\xc3\xa4\xc3\xa4asiassa kuparia ja se oli toiminnassa vuosina 1972\xe2\x80\x931985. Avolouhoksen p\xc3\xa4\xc3\xa4asiallinen tuote oli nikkeli ja se toimi vuosina 1971-1977. Malmin pitoisuudet olivat 2-2,5\xc2\xa0% kuparia, 1-1,5\xc2\xa0% sinkki\xc3\xa4, 22% rautaa, 0,3% nikkeli\xc3\xa4 ja 15\xc2\xa0% rikki\xc3\xa4. Kummastakin louhittiin malmia noin 5,5 miljoonaa tonnia. Vuonoksen esiintym\xc3\xa4 l\xc3\xb6ytyi Outokumpu Oy:n Malminetsinn\xc3\xa4n ty\xc3\xb6n tuloksena vuonna 1965 noin 5 kilometrin p\xc3\xa4\xc3\xa4st\xc3\xa4 Outokummun keskustasta. Kaivoksen rakentaminen alkoi vuonna 1967 ja rikastamo k\xc3\xa4ynnistyi vuonna 1971. Hallinnollisesti Vuonoksen kaivos kuului Outokummun kaivoksen alaisuuteen. _NEWLINE_Kaivokseen perustettiin vuonna 1985 Vuonos Oy -niminen yritys, joka viljeli herkkusieni\xc3\xa4 ja jalosti niit\xc3\xa4. Toiminnasta ei tullut kannattavaa, ja se p\xc3\xa4\xc3\xa4ttyi parin vuoden kuluttua. Outokumpu Oyj myi alueen Finnminerals Oy:lle talkin tuotantoa varten ja osittain Pielisen Betoni Oy:lle, joka perusti sinne elementtitehtaan._NEWLINE_Vuonoksen rikastamolla k\xc3\xa4sitell\xc3\xa4\xc3\xa4n nyky\xc3\xa4\xc3\xa4n Polvij\xc3\xa4rvelt\xc3\xa4 louhittavaa talkkimalmia, joka jalostetaan rikastamon viereen rakennetulla talkkitehtaalla p\xc3\xa4\xc3\xa4asiassa paperiteollisuuden k\xc3\xa4ytt\xc3\xa4miksi talkkituotteiksi. Rikastamon ja talkkitehtaan omistaa Mondo Minerals B.V.'